Държавен вестник, бр. 89, 2025 г., стр. 5

БРОЙ  89	
Д Ъ Р Ж А В Е Н  В Е С Т Н И К 	
СТР.  5  
специалните разузнавателни средства, приет 
от 51-вото Народно събрание на 10 октомври 
2025 г. 
Издаден в София на 22 октомври 2025 г.
Президент на Републиката: 
Румен Радев
Подпечатан с държавния печат.
Министър на правосъдието:
Георги Георгиев
МОТИВИ
за връщане за ново обсъждане в Народното 
събрание на Закона за изменение на За­
кона за специалните разузнавателни сред­
ства, приет от 51-вото Народно събрание на 
10 октомври 2025 г.
Уважаеми народни представители,
Законът за изменение на Закона за специ­
алните разузнавателни средства (ЗИЗСРС) е 
приет на 10 октомври 2025 г. едновременно 
със Закона за изменение на Закона за Дър­
жавна агенция „Разузнаване“ и след като 
на 2 октомври 2025 г. е приет Законът за 
изменение на Закона за Държавна агенция 
„Национална сигурност“, който е върнат за 
ново обсъждане в Народното събрание с Указ 
№ 177 от 14.10.2025 г. Посредством тези три 
закона компетентността за назначаване и ос­
вобождаване на председателите на Държавна 
агенция „Национална сигурност“ (ДАНС), 
Държавна агенция „Разузнаване“ (ДАР) и 
Държавна агенция „Технически операции“ 
(ДАТО) се прехвърля от държавния глава 
към Народното събрание.
Всеки от тези три органа представлява 
елемент от системата за гарантиране на на­
ционалната сигурност и защита на правовия 
ред в страната, а в определени хипотези те 
разполагат с правомощия да ограничават 
конституционно гарантирани права и свободи 
на българските граждани. Поради високата 
обществена значимост на защитаваните от тях 
ценности измененията в правния режим на 
ДАНС, ДАР и ДАТО трябва да отговарят във 
възможно най-висока степен на принципите 
за необходимост, откритост и съгласуваност, 
които са поначало задължителни при при­
емането на промени в нормативните актове.
Изложените тук мотиви за връщане за 
ново обсъждане в Народното събрание на 
ЗИЗСРС, приет на 10.10.2025 г., следва да 
бъдат разглеждани в тяхната взаимовръзка с 
мотивите за връщане за ново обсъждане на 
приетите по-рано промени в Закона за ДАНС 
и на приетите едновременно със ЗИЗСРС 
изменения в Закона за ДАР. 
1. Относно възлагането на Народното съб­
рание да избира председателя на ДАТО със свое 
решение
1.1. ДАТО е специализиран орган към 
Министерския съвет, който осигурява прила­
гането на специални разузнавателни средства 
в предвидените от закона случаи. Агенцията 
е създадена през 2013 г. като правоприемник 
на специализираната дирекция „Оперативни 
технически операции“ към Министерството 
на вътрешните работи. Първоначално ЗСРС 
предвижда, че председателят на ДАТО се 
назначава с решение на Министерския съ­
вет. Две години след обособяване на ДАТО 
обаче, през 2015 г., редът за назначаване и 
освобождаване на председателя на агенцията 
е променен и правомощието е възложено на 
държавния глава, който действа по предло­
жение на Министерския съвет (§ 102, т. 7 от 
преходните и заключителните разпоредби на 
Закона за Министерството на вътрешните 
работи – ДВ, бр. 14 от 20 февруари 2015 г.). 
Разглежданият тук ЗИЗСРС променя за 
трети път в рамките на последните 12 годи­
ни реда за назначаване или освобождаване 
на председателя на ДАТО, без убедителни 
мотиви защо това е необходимо и без да 
предложи каквито и да било гаранции, че 
процедурата пред Народното събрание ще бъде 
по-благоприятна в сравнение с действащия 
понастоящем правен режим. 
1.2. ДАТО е елемент от системата за на­
ционална сигурност, а според Актуализира­
ната стратегия за национална сигурност на 
Република България (приета с Решение на 
Народното събрание от 14.03.2018 г. – ДВ, 
бр. 26 от 23.03.2018 г.) утвърждаването на 
върховенството на закона, принципите на 
доброто управление и противодействието на 
корупцията са сред основните приоритети 
на политиката за национална сигурност. За 
осъществяването на тези приоритети Актуа­
лизираната стратегия за национална сигурност 
разчита на „постоянно усъвършенстване на 
нормативната уредба, ограничаваща въз­
можностите за прилагане на корупционни 
практики и на проявите на лошо управление“ 
и предвижда „ясно разпределяне на задълже­
нията и правомощията на политическите и 
административните равнища в органите на 
изпълнителната власт“ (§ 77 от Актуализи­
раната стратегия за национална сигурност).
Разглежданият тук ЗИЗСРС съдържа про­
мяна в нормативната уредба, която не е 
предвидена в Актуализираната стратегия за 
национална сигурност, а това само по себе си 
е признак на лошо управление: стратегическата 
рамка на сектора е приета именно с оглед на 
това промените в нормативната уредба да са 
планомерни и предвидими. 
Освен това обаче новият ред за избиране 
или освобождаване на председателя на ДАТО 
се отклонява от приоритетите на стратегията 
поне по две линии. 
От една страна, почти всяка известна де­
финиция на понятието за „добро управление“ 
почива на участието на заинтересованите